**Rozhodnutie CED**

Máj 2014

**Program na získanie profesijných skúseností**

**Úvod**

Toto Rozhodnutie by malo viesť k rozvoju politiky v oblasti profesijného vzdelávania, predovšetkým vďaka objasneniu určitých aspektov, medzi ktoré patria definície, zásady, štruktúra a obsah profesijného vzdelania, ako aj postoj obce zubných lekárov k tejto problematike.

Odporúčania v tomto dokumente nemajú slúžiť ako patentové riešenia, skôr ako nástroj, ktorý môže jednotlivé členské štáty použiť na dobrovoľnej báze vo svojom, národnom právnom rámci, vysokoškolskom systéme a kontinuálnom vzdelávaní, samozrejme, v súlade so Smernicou 2005/36/EG a doplneným znením 2013/55/EU (Smernica o profesijných kvalifikáciách).

**Vzdelanie v odbore zubné lekárstvo a získanie profesijných skúseností v EÚ**

Vzdelanie v odbore zubné lekárstvo prebieha v zásade v súlade s podmienkami vyplývajúcimi zo Smernice o profesijných kvalifikáciách a všetci absolventi sú po obdržaní diplomu schopní vykonávať povolanie zubného lekára. V snahe zabezpečiť čerstvým absolventom kompetencie a sebavedomie, ktoré by im v zubno-lekárskej praxi mali priniesť požadovanú úroveň autonómie a samostatnosti, existujú v jednotlivých európskych členských štátoch rôzne systémy zamerané na dosiahnutie profesijných skúseností.

Cieľ týchto systémov nie je sprostredkovať vedomosti, ktoré sú súčasťou základného vzdelania, alebo spochybniť schopnosti mladých absolventov, ide skôr o podporu, aby svoje teoretické poznatky mohli uplatniť v praxi a sprostredkovať im dodatočné klinické skúsenosti a vedenie praxe pre dosiahnutie lepšieho manažmentu pacienta v nezávislom prostredí.

**Vymedzenie pojmov**

Pre potreby tohto Rozhodnutia sa získanie profesijných skúseností hodnotí ako postgraduálne praktické vzdelanie pre mladých absolventov zubného lekárstva v zubno-lekárskej praxi (súkromnej či štátnej) pod dozorom zubného lekára. Cieľom pre samostatný, zodpovedný výkon povolania zubného lekára je najmä príprava doplňujúcich vedomostí, zručností a kompetencií posilňujúcich špecifické klinické a administratívne kompetencie v oblasti bezpečnosti pacienta a kvalite ošetrenia v duchu vysokých etických štandardov profesijného stavu. Nutne odporúčame do klinického profesijného vzdelávania zaradiť teoretický program o etike a stavovskej legislatíve.

Dodatok I Odporúčania Európskeho parlamentu a rady z 23. apríla 2008 o zavedení európskeho kvalifikačného rámca pre celoživotné vzdelávanie obsahuje 3 definície, ktoré použijeme pre účel tohto Rozhodnutia.

* „Vedomosti“ sú výsledok spracovania informácií učením. Ako vedomosti označujeme súhrn faktov, zásad, teórie a praxe v pracovnej oblasti a vo výučbe.
* „Zručnosti“ predstavujú schopnosť použiť vedomosti a know-how na vykonávanie úloh a riešenie problémov. Ku kognitívnym zručnostiam patria logické, intuitívne a kreatívne myslenie a ku praktickým zručnostiam zase zručnosť, využívanie metód, materiálov, nástrojov a inštrumentov.
* „Kompetencia“ je preukázaná schopnosť využívať vedomosti, zručnosti, ako aj osobné, sociálne a metodické zručnosti v pracovných a vzdelávacích situáciách a pre profesijný a/ alebo osobný rozvoj. V rámci kvalifikácií popisuje európska legislatíva kompetenciu v zmysle prevzatia zodpovednosti a samostatnosť.

**Ciele a prostriedky programov zameraných na získanie profesijných skúseností**

Po ukončení základného vzdelania by mal program, v súlade so Smernicou o profesijných kvalifikáciách, prehĺbiť vedomosti, zručnosti a kompetencie mladých absolventov, aby:

1. rozumeli svojej úlohe v štruktúrovanom a kontrolovanom prostredí, napr. zubno-lekárskej praxe,
2. si boli vedomí svojich klinických hraníc a pacientov, pokiaľ je to nutné, odoslali k špecialistovi na konzultáciu alebo ošetrenie,
3. dokázali používať administratívne zručnosti potrebné pre vedenie praxe,
4. rozumeli dôležitosti komunikácie s pacientom a tímovej práci v rámci praxi,
5. rozumeli organizácii národnej zdravotníckej služby a zodpovednosti za doručenie služieb v rámci zdravotníckej služby pre verejnosť,
6. rozumeli celospoločenským a vnútroštátnym právnym a etickým aspektom výkonu povolania zubného lekára,
7. boli sebakritickí a vnímali zodpovednosť pri aplikovaní nových vedomostí alebo iných klinických postupov v zubno-lekárskej praxi a v tomto smere sa snažili viesť prax s čo najlepšou administratívou a evidenciou,
8. rozumeli, že profesijné vzdelávanie by malo byť kontinuálnym a proaktívnym procesom, ktorý pokrýva relevantné technické, vedecké, regulačné a etické trendy potrebné pre výkon profesie.

**Štruktúra programov zameraných na profesijné vzdelávanie**

1. **Kto je zodpovedný za vzdelávací program?**

Program zameraný na profesijné vzdelávanie by mal byť štruktúrovaný, pričom kompetentnosť za jeho tvorbu, realizáciu a kontrolu by mala byť na pleciach asociácií a/ alebo komôr zubných lekárov, ktoré zastupujú obec zubných lekárov na národnej úrovni.

1. **Zložky vzdelávacieho programu**

Vzdelávací program by mal zohľadňovať rôzne klinické a/alebo teoretické okruhy tém, ktoré naplnia zámer a ciele, ktoré jednotlivé členské štáty považujú za žiaduce pre získanie dodatočných kompetencií pre samostatné vykonávanie povolania.

Vzdelávací program by mal byť štruktúrovaný spôsobom, ktorý napomáha mladým absolventom zubného lekárstva zdokonaliť vedomosti, zručnosti a kompetencie nadobudnuté počas vysokoškolského štúdia. Na tejto báze majú byť zaradení do vzdelávacieho programu, s vedomím, aby prehĺbili svoje vedomosti, zručnosti a kompetencie.

A to by malo viesť k rozšíreniu klinických a administratívnych kompetencií s dôrazom na vysoké etické štandardy, bezpečnosť pacienta a kvalitu ošetrenia a motiváciu ku kontinuálnemu profesijnému vzdelávaniu a celoživotnému učeniu sa s cieľom bezpečného a efektívneho výkonu povolania zubného lekára a udržania kroku s vývojom profesie.

1. **Dĺžka vzdelávacieho programu**

Vzdelávací program by mal optimálne naplniť stanovené ciele a odborné požiadavky jednotlivých krajín počas doby najmenej 12 mesiacov.

1. **Kto je adept na vzdelávací program**

Kandidátmi na vzdelávací program určený na zbieranie profesijných skúseností sú absolventi zubného lekárstva, a to predtým, než začnú povolanie zubného lekára vykonávať samostatne alebo predtým, než sa zúčastnia špecializačného programu.

Po prijatí do vzdelávacieho programu sa kandidát stáva zubným lekárom zaradeným v programe na získanie profesijných skúseností a mal by pracovať pod dozorom u konkrétneho špecialistu.

1. **Kde sa môže vzdelávací program ponúkať**

Zubní lekári zaradení v programe by ho mali absolvovať pod dozorom zubného lekára v zubno-lekárskej praxi (súkromnej a/alebo štátnej). Výber jednotlivých praxí môže podliehať rozhodnutiu jednotlivých členských krajín.

1. **Kto môže vykonávať dozor v tomto programe**

Dohliadajúci zubný lekár by mal spĺňať stanovené výberové a kvalitatívne kritériá, mal by byť činný v zubno-lekárskej praxi a voči jeho osobe by nemalo prebiehať disciplinárne ani trestnoprávne konanie.

Dohliadajúci zubný lekár by mal byť zodpovedný za kontrolu a výučbu svojho praktikanta.

Mal by postupovať podľa povinností, ktoré si zadefinovali jednotlivé členské štáty, a podieľať sa na ďalšom rozvoji štruktúrovaného programu.

1. **Hodnotenie praktikanta**

Na konci každého vzdelávacieho programu by mal účastník obdržať osvedčenie o jeho absolvovaní. V závislosti od rozhodnutia jednotlivých členských krajín sa pre dosiahnutie záverečného osvedčenia môžu dodať aj iné úlohy (napr. hodnotenia alebo posudky).

**Vedomosti, zručnosti a kompetencie nadobudnuté po absolvovaní vzdelávacieho programu**

Po ukončení vzdelávacieho programu by mal absolvent preukázať nasledovné vedomosti, zručnosti a kompetencie:

* poznať a dodržiavať etické aspekty a dôvernosť informácií v praxi všeobecného zubného lekára,
* rozumieť nevyhnutnosti kontinuálneho celoživotného vzdelávania profesionálov,
* klinické zručnosti, vedomosti a hodnoty v klinickom prostredí,
* komunikačné zručnosti a profesionalitu v interakcii s kolegami, pacientmi a ich rodinami v klinickom prostredí,
* schopnosť tímovej práce v praxi,
* kompetencia konať na vlastnú zodpovednosť a schopnosť rozhodnúť sa odborne správne pri vedomí si svojich osobnostných silných aj slabých stránok, kedy pacienta odoslať k špecialistovi,
* kompetencia organizovať a viesť zubno-lekársku prax a jej personál,
* kompetencia presadiť smernice a predpisy, potrebné pre zaručenie bezpečnosti pacienta vo všeobecnej praxi zubného lekára,
* kompetencia využívať rôzne zdroje a podporné užívateľské siete, ktoré sú dostupné pre zubno-lekársku prax.

**Odporúčania**

1. CED konštatuje, že pre mladých absolventov zubného lekárstva, s minimálnou dĺžkou štúdia 5 rokov a teoretickou a praktickou výučbou v dĺžke 5000 hodín, podľa článku 34 odseku 2 Smernice o kvalifikáciách profesionálov, je program zameraný na získanie profesijných skúseností na osoh, ešte predtým, než začnú vykonávať povolanie zubného lekára samostatne (súkromne a/alebo štátne).
2. CED zastáva názor, že program zameraný na získanie profesijných skúseností sprostredkuje mladým absolventom zubného lekárstva doplňujúce vedomosti, zručnosti a kompetencie a zároveň podporí a posilní ich sebavedomie a schopnosti v štruktúrovanom a kontrolovanom prostredí, napr. zubno-lekárskej praxi pod vedením skúseného zubného lekára.
3. CED konštatuje, že tento vzdelávací program je dôležitým nástrojom pre sprostredkovanie a porozumenie vysokým profesionálnym štandardom potrebným pre bezpečnosť pacienta a kvalitu ošetrenia v zubno-lekárskej praxi.
4. CED vyzýva národné vlády na spoluprácu s národnými asociáciami a/alebo komorami zubných lekárov, aby uznali vysokú opodstatnenosť programu zameraného na získanie profesijných skúseností.
5. CED odporúča, aby rozhodnutie zaviesť alebo odstrániť program zameraný na získanie vzdelávacích skúseností pre zubných lekárov neovplyvnila iba ekonomická úvaha.

+++

Prijaté jednomyseľne na zasadnutí CED dňa 23. mája 2014.